ক্লাব ঘরে বসে SIR ফর্ম বিলি করছেন BLO!

ওয়েব ডেস্ক : রাজ্যে চলছে ভোটার তালিকার নিবিড় সংশোধন বা এসআইআর (SIR) প্রক্রিয়া। এনুমারেশন ফর্ম হাতে পাওয়ার পর তা ফিলাপ করতে শুরু করেছেন সাধারণ মানুষ। অনেকে ইতিমধ্যে জমাও করতে শুরু করে দিয়েছেন। কিন্তু বিএলওদের (BLO) বিরুদ্ধে ফর্ম বিলি নিয়ে একাধিক অভিযোগ উঠেছে। এবার বুথ লেবেল অফিসারের বিরুদ্ধে স্থানীয় ক্লাব ঘরে বসে ফর্ম বিলির অভিযোগ উঠল।

জানা গিয়েছে, এই ঘটনাটি ঘটেছে কাকদ্বীপের পুকুরবেরিয়ার সুভাষ কলোনি এলাকায়। রাজনৈতিক দলগুলির অভিযোগ, ৭৪ নম্বর বুথে সুবীর দাস নামে এক বিএলও (BLO) স্থানীয় একটি ক্লাব ঘরে বসে এনুমারেশন ফর্ম বিলি করছেন। সেই ভিডিও ইতিমধ্যেই ভাইরাল হয়েছে (ভিডিয়োর সত্যতা যাচাই করেনি কলকাতা টিভি)। এ বিষয়ে স্থানীয় এক বাসিন্দা জানিয়েছেন, ক্লাব ঘরের ভিতরে বিএলও ফর্ম নিয়ে বসেছিলেন। কিন্তু বিলি করেছেন কি না জানা নেই।

অন্যদিকে ওই বুথের তৃণমূল কংগ্রেসের বিএলএ (BLA) কৃষ্ণানন্দ গিরি বলেন, ‘বাড়িতে বাড়িতে গিয়েই ফর্ম বিলি করা হচ্ছে। তবে ক্লাব ঘরের ভিতরে ফর্ম বিলির বিষয় নিয়ে বিএলও বলতে পারবেন। এই বিষয়ে আমাদের কিছু বলার নেই।’ ওই বুথের বিএলও (BLO) সুবীর দাস বলেন, ‘ক্লাব ঘরের ভিতরে বসে কোনও ফর্ম বিলি করা হয়নি। ওখানে বসে গ্রামের পরিবার অনুযায়ী ফর্ম গুলি গুছিয়ে নিচ্ছিলাম। কয়েকজন গ্রামবাসী দেখে ফর্ম নিতে এসেছিলেন। কিন্তু তাঁদের দেওয়া হয়নি।’

আরও খবর : নভেম্বরেই ব্যাটিং শুরু শীতের, কমল তাপমাত্রা, ভোর-রাতে বইছে ঠাণ্ডা হাওয়া

প্রসঙ্গত, এসআইআর প্রক্রিয়ায় বুথ লেবেল অফিসার (BLO) বা বুথ লেবেল এজেন্টের (BLA) কাজে অসন্তুষ্ট নির্বাচন কমিশন। সম্প্রতি জাতীয় নির্বাচন কমিশনের (Election Commission) বিশেষ প্রতিনিধি দল গত ৫-৭ নভেম্বর কোচবিহার, জলপাইগুড়ি, আলিপুরদুয়ার, এই তিন জেলায় পরিদর্শন করে। তার পর প্রতিনিধি দলের দেওয়া রিপোর্টে জানানো হয়, একাধিক বুথ লেবেল অফিসার এবং বুথ লেবেল এজেন্টের কাজে অসন্তুষ্ট নির্বাচন কমিশন। সুত্রের খবর, রিপোর্টে ৮জন বিএলএ-এর বিরুদ্ধে এফআইআর করার নির্দেশও দিয়েছিল কমিশন।

সেই সঙ্গে একাধিক বিএলও (BLO)-কে করা হয়েছে শোকজও। কমিশনের অভিযোগ, যে সমস্ত বিএলএ (BLA)-র বিরুদ্ধে এফআইআর করার নির্দেশ দেওয়া হয়েছে তারা এসআইআর-এর নিয়ম নীতি লঙ্ঘন করার চেষ্টা করেছে। তার মধ্যে যেমন রয়েছে মৃত ভোটারের নাম তোলার চেষ্টা। সেই সঙ্গে রয়েছে বাড়িতে বসেই ফর্ম বিতরণ।