ভোট প্রস্তুতি বৈঠকে বিরাট বার্তা অভিষেকের! কী কী নির্দেশ দিলেন?

ওয়েব ডেস্ক : শনিবার বিএলএ-২ দের নিয়ে মেগা বৈঠক করলেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। সেখান থেকে বুথ লেভেল এজেন্টদেরকে (BLA) কড়া ও স্পষ্ট বার্তা দিয়ে রাখলেন তিনি। সূত্রের খবর, বিএলএ (BLA)-দেরকে এসআইআর (SIR) প্রক্রিয়ায় ঝাঁপিয়ে পড়ের পরামর্শ দিলেন অভিষেক। তিনি বিএলএ-দের উদ্দেশে বলেন, “নভেম্বরে আপনাদের বলেছিলাম, এই লড়াই ছ’মাসের। তিন মাস কেটে গিয়েছে। সামনে এখনও তিন মাস, হাতে আছে প্রায় ১০০ দিন।”

সূত্রের খবর, অভিষেক এদিন বলেন, “বিএলএ (BLA)-২দের আগামী একশো দিন দাঁতে দাঁত চেপে লড়াই করতে হবে। আগামী ২৩ দিনের মধ্যে তালিকা প্রকাশ হবে।” ভোটার তালিকা প্রকাশের পর বিএলএ–২ এবং বুথ সভাপতিদের ‘ভোট রক্ষা কমিটি’ গঠন করার নির্দেশ দিয়েছেন তিনি। এদিন বৈঠকে দলের ওয়ার রুম নিয়ে ক্ষোভ প্রকাশ করেন অভিষেক। জনপ্রতিনিধিদের উদ্দেশে কড়া বার্তা দিয়ে বলেন, কেউ যদি ভাবেন কাজ না করলেও চলবে, তাহলে ভুল বুঝছেন। দায়িত্ব পালন না করলে দল পাশে দাঁড়াবে না।

এদিন সাংসদের উদ্দেশেও কড়া বার্তা দেন অভিষেক (Abhishek Banerjee)। তিনি বলেন, নিজের এলাকাতে বেশি সময় কাটাতে হবে। যারা ‘ধীরে চলো’ নীতিতে বিশ্বাস করেন, তাঁদেরকে ঘুম থেকে ওঠার পরামর্শ দিয়েছেন তিনি। সঙ্গে বলেছেন, যদি ঘুমিয়ে থাকেন তাহলে বিহার হরিয়ানায় যা হয়েছে বাংলাতেও তো একই হবে।

আরও খবর : কলকাতা মেট্রোয় রিটার্ন টিকিট, কবে থেকে কাটা যাবে, দাম কত? দেখে নিন

ফর্ম ৭ নিয়ে বিজেপির (BJP) বিরুদ্ধে গুরুতর অভিযোগও তোলেন অভিষেক। তিনি বলেন, “ফর্ম ৭ আমরা ধরেছি। অন্য রাজ্যে এইভাবে মানুষের নাম বাদ দিয়েছিল। পশ্চিমবঙ্গে সেটা করতে পারেনি। সময়সীমা বাড়ানো হয়েছে এই কারণে।” তিনি আরও বলেন, একসঙ্গে ১০টির বেশি ফর্ম জমা দেওয়া আইনত অপরাধ। যারা এভাবে কাজ করছে তাদের সাত বছর পর্যন্ত জেল হওয়া উচিত। বিজেপি ধারাবাহিকভাবে এই কৌশল গুলো অন্য রাজ্যে করেছে বলেও অভিযোগ করেছেন। তিনি বলেন ওয়ার রুম সক্রিয় না হলে বিজেপি এই কাজ চালিয়ে যাবে।

জনপ্রতিনিধিদের উদ্দেশে অভিষেক এদিন আরও বলেন, “পার্টি চেয়েছে বলে আপনি এমএলএ ও এমপি হয়েছেন। পার্টি সহযোগিতা করবে। অন্য দলের মতো যে টাকা মাইনে পান, তার ফিফটি পার্সেন্ট আমরা চাইছি না। ওয়ার রুম চালুর জন্য খরচ আপনাদের করতে হবে”। অন্যদিকে যে সব জায়গায় সাংসদ নেই, সেখানে রাজ্যসভার সাংসদদের দায়িত্ব নিয়ে বলেছেন অভিষেক।

বাংলায় এসআইআর-এর কারণে প্রাণ হারিয়েছেন ১২৬ জন। সাধারণ ভোটার ও বিএলওদের মৃত্যুর পরিসংখ্যান তুলে ধরে অভিষেক রাজ্যজুড়ে ব্লকস্তরে প্রতিবাদ মিছিলের ডাক দিয়েছেন। ২৫ জানুয়ারি ভোটার দিবস। ওইদিনই ভোটারদের অধিকার রক্ষায় তৃণমূল কর্মী, সমর্থকদের ব্লকে ব্লকে প্রতিবাদ মিছিলে নামার নির্দেশ দিলেন তিনি।